Este interzis pentru cei care stau la bloc
Asociațiile de proprietari au mai multe obligații pe care le au de îndeplinit. Una dintre ele are legătură cu apărarea în caz de incendiu.
Cu toate că un astfel de eveniment nu este dorit de nimeni, trebuie ca toată lumea să fie pregătite pentru astfel de situații neprevăzute.
Locatarii dintr-un bloc ar trebui să știe ce este necesar să facă într-o astfel de situație. Cele mai importante obligații pe care le au locatarii în caz de incendiu țin de căile de evacuare.
Acestea trebuie să fie în permanență libere, având în vedere că un astfel de eveniment nedorit se poate întâmpla când te aștepți mai puțin.
Nu ai voie să blochezi căile de acces
Locatarii nu au voie, sub nicio formă, să blocheze căile de acces, cele de evacuare sau cele de intervenție.
Blocare acestor căi se referă la punerea obiectelor care reduc înălțimea și lățimea stabilită.
Așadar, românii care locuiesc la bloc trebuie să înțeleagă că nu este bine să lase pe holuri sau la intrarea/ieșirea din clădire obiecte care îngreunează accesul.
Inspectoratul pentru Situații de Urgență Dealul Spirii din București-Ilfov (ISUBIF) a dat și câteva exemple de obiecte care încurcă locatarii în cazul evacuării.
Instituția se referă la biciclete, cărucioare, mobilă sau frigidere.
Există locatari care preferă să scoată pe casa scării ghivece cu flori sau să le pună aproape de calea de ieșire/intrare din bloc.
ISUBIF spune că nici ghivecele nu sunt permise, dacă blochează căile de acces.
Ce trebuie să faci în caz de incendiu?
Inspectoratul pentru Situații de Urgență Basarab I al județului Dâmbovița (ISUDB) a precizat care sunt regulile de acțiune în caz de incendiu.
1. Apelați numărul de urgență 112 și furnizați date despre identitatea dumneavoastră, numărul de telefon, adresa, eventuale puncte de reper și indicii despre natura incendiului.
2. Așteptați confirmarea apelului și rețineți că glumele vă vor afecta considerabil bugetul familiei.
3. Dacă pentru salvarea unor persoane trebuie să treceți prin încăperi incendiate, puneți pe cap o pătură umedă.
4. Deschideți cu prudență ușile, deoarece afluxul rapid de aer poate provoca creșterea rapidă a flăcărilor.
5. Prin încăperile cu fum dens, deplasați-vă târâș sau aplecați.
6. Strigați victimele (copiii, de regulă, se ascund sub paturi, în dulapuri etc.), găsiți-i și salvați-i.
7. Dacă vi se aprinde îmbrăcămintea, nu fugiți, culcați-vă pe pământ și rostogoliți-vă.
8. Asupra persoanelor cărora li s-a aprins îmbrăcămintea, puneți o pătură sau orice altceva care să-i acopere etanș.
9. În cazul stingerii incendiului, folosiți stingătoare, apă, nisip, pământ etc.
10. Dacă arde o suprafață verticală, apa se aruncă de sus în jos.
11. Lichidele inflamabile se sting prin acoperire cu nisip, pământ, pături etc.
12. La incendiile ce afectează instalațiile electrice, interveniți numai după întreruperea sursei de energie.
13. Ieșiți din zona incendiată în direcția dinspre care bate vântul.
14. Aplicați pe părțile afectate pansament uscat și curat și prezentați-vă la punctele medicale.